
EIROPAS PARLAMENTA IETEIKUMA PROJEKTS
Padomei, Komisijai un Komisijas priekšsēdētājas vietniecei / Savienības Augstajai pārstāvei ārlietās un drošības politikas jautājumos par ciešāku ES un Kanādas sadarbību, ņemot vērā aktuālo ģeopolitisko kontekstu, tostarp Kanādas ekonomiskās stabilitātes un suverenitātes apdraudējumu
(2025/2168(INI))
Eiropas Parlaments,
–	ņemot vērā Stratēģiskās partnerības nolīgumu starp Eiropas Savienību un tās dalībvalstīm, no vienas puses, un Kanādu, no otras puses[footnoteRef:1], kas tika parakstīts 2016. gada 30. oktobrī un provizoriski piemērots no 2017. gada 1. aprīļa, [1:  OV L 329, 3.12.2016., 45. lpp., ELI: http://data.europa.eu/eli/agree_internation/2016/2118/oj.] 

–	ņemot vērā Visaptverošo ekonomikas un tirdzniecības nolīgumu (CETA) starp Kanādu, no vienas puses, un Eiropas Savienību un tās dalībvalstīm, no otras puses[footnoteRef:2], kurš stājās spēkā 2017. gada 21. septembrī, [2:  OV L 11, 14.1.2017., 23. lpp., ELI: http://data.europa.eu/eli/agree_internation/2017/37/oj.] 

–	ņemot vērā 2023. gada 23. novembrī sākto ES un Kanādas digitālo partnerību un ES un Kanādas zaļo aliansi,
–	ņemot vērā Eiropas Savienības un Kanādas paziņojumu “Joint Statement: Enduring Partnership, Ambitious Agenda” (Kopīgs paziņojums: ilgstoša partnerība, vērienīga programma), ko pieņēma ES un Kanādas samitā, kas notika Briselē 2025. gada 23. jūnijā,
–	ņemot vērā Eiropas Savienības un Kanādas drošības un aizsardzības partnerību, kas parakstīta ES un Kanādas samitā, kurš notika 2025. gada 23. jūnijā,
–	ņemot vērā Parlamenta ieteikumu par ES diplomātisko stratēģiju un ģeopolitisko sadarbību Arktikā[footnoteRef:3], [3:  Tekstu pieņems 2025. gada novembrī.] 

–	ņemot vērā Reglamenta 121. pantu,
–	ņemot vērā Starptautiskās tirdzniecības komitejas atzinumu,
–	ņemot vērā Ārlietu komitejas ziņojumu (A10‑0000/2025),
A.	tā kā ģeopolitiskajā kontekstā, kam raksturīga pieaugoša lielvaru sāncensība, politiskais svārstīgums un klimata pārmaiņu paātrināšanās, Eiropas Savienība un Kanāda kopīgi arvien vairāk ir ieinteresētas padziļināt sadarbību un uzturēt noteikumos balstītu starptautisko kārtību;
B.	tā kā ES un Kanāda ir stratēģiskie partneri ar kopīgu pārliecību, ka demokrātija, tiesiskums, cilvēktiesības un daudzpusēja sadarbība nāk par labu gan Kanādas un Eiropas, gan starptautiskajai sabiedrībai un tāpēc globālām līdzīgi domājošu partneru aliansēm šīs vērtības ir jāaizsargā;
C.	tā kā efektīvai ES un Kanādas sadarbībai, kuras pamatā ir kopīga vadība un atbildība, ir izšķiroša nozīme tādu globālu problēmu risināšanā kā Krievijas karš pret Ukrainu, Krievijas hibrīdkarš pret demokrātiskām sabiedrībām, ģeopolitiskā konkurence Arktikā, Ķīnas pieaugošā uzstājība, ASV ārpolitikas nestabilitāte, klimata pārmaiņas un situācija Tuvajos Austrumos;
D.	tā kā sadarbība starp ES un Kanādu saistībā ar esošajām sistēmām ir būtiska, lai saglabātu un palielinātu abu pušu labklājību; tā kā šādas būtiskas sadarbības piemēri ir tirdzniecības un ekonomiskā sadarbība un kopīgi mērķi risināt tādas problēmas kā jautājumi saistībā ar zaļo un digitālo pārkārtošanos;
E.	tā kā Kanāda, apņemoties sniegt ilgtermiņa atbalstu Ukrainai un uzņemoties spēcīgu vadību G7 prezidentūras laikā, ir apliecinājusi, ka tā ir ES stratēģisks partneris un uzticams NATO sabiedrotais;
F.	tā kā ir pilnībā jāizmanto esošo ES un Kanādas sadarbības instrumentu potenciāls un ir ievērojami jāstiprina ES un Kanādas partnerība, lai kopīgi vērstos pret Krievijas karu pret Ukrainu, ģeopolitisko dalībnieku revizionismu, pret demokrātiskām sabiedrībām vērsto hibrīdkara kampaņu eskalāciju, klimata pārmaiņām un globālās tirdzniecības kārtības problēmām,
1.	iesaka Padomei, Komisijai un Komisijas priekšsēdētājas vietniecei / Savienības Augstajai pārstāvei ārlietās un drošības politikas jautājumos:
ES un Kanādas partnerība: institucionālais satvars
a)	izmantot šo brīdi, kad jārisina kopīgas problēmas, kā iespēju pilnībā īstenot ES un Kanādas stratēģiskās partnerības potenciālu un uzlabot attiecības, tām pārejot jaunā līmenī, tiecoties īstenot kopīgas intereses un vērtības strauji mainīgajā globālajā vidē;
b)	maksimāli palielināt centienus, lai ātri īstenotu ES un Kanādas 2025. gada 23. jūnija samita secinājumus, veicot konkrētus pasākumus nolūkā panākt reālu progresu jomās, kas izklāstītas kopīgajā paziņojumā un drošības un aizsardzības partnerībā;
c)	pastiprināt daudzlīmeņu dialogus, tostarp samitus un kopīgas iniciatīvas, kā arī ilgtermiņa sadarbības formātus darba līmenī, lai padziļinātu sadarbību un kopīgi risinātu globālas problēmas;
d)	atbalstīt to, lai parlamentārajam dialogam stratēģiskajā partnerībā tiktu piešķirta lielāka nozīme; norāda, ka Kanādai ir likumīgas novērotājas statuss Eiropas Padomē; prasa nodrošināt pastiprinātu sadarbību parlamentārajā līmenī un to, lai Eiropas Padome regulāri aicinātu Kanādu novērotāja statusā piedalīties starpparlamentārajās sanāksmēs;
Sadarbība ārpolitikas un drošības politikas jomā
e)	pastiprināt sadarbību ar Kanādu, reaģējot uz nenovēršamiem mūsu sabiedrību drošības apdraudējumiem, piemēram, Krievijas karu pret Ukrainu, hibrīduzbrukumiem un iejaukšanos demokrātiskā sabiedrībā abās Atlantijas okeāna pusēs, Ķīnas uzstājību, ASV ārpolitikas pieaugošo nestabilitāti, klimata pārmaiņu sekām un situāciju Tuvajos Austrumos;
f)	izstrādāt ceļvedi to saistību pilnīgai un savlaicīgai īstenošanai, kas paredzētas drošības un aizsardzības partnerībā, kura nodrošina saskaņotu politisko satvaru kopīgiem centieniem šajā jomā saistībā ar iniciatīvām, kuras papildina pušu sadarbību NATO, piemēram, instrumentu “Rīcība Eiropas drošības labā” (SAFE) un plānu ReArm Europe;
g)	tālāk pilnveidot ES un Kanādas atbalstu Ukrainas suverenitātei, neatkarībai un teritoriālajai integritātei, kā arī kopīgo apņemšanos sniegt ilgtermiņa politisko, militāro, finansiālo un humāno palīdzību, cita starpā kopīgi strādājot pie tā, lai izveidotu spēcīgu starptautisku aliansi, kas atbalsta imobilizētu Krievijas valsts aktīvu izmantošanu;
h)	kopīgi ar Kanādu un citiem partneriem koordinēt sankcijas pret Krieviju un tās diplomātisko izolāciju;
i)	pārskatīt un pastiprināt sadarbību ar Kanādu, lai apkarotu kiberkara un hibrīdkara draudus un destabilizējošas darbības un dezinformāciju;
j)	stiprināt ES un Kanādas koordināciju, lai risinātu daudzšķautņainas problēmas, ko rada Ķīnas izaugsme un uzstājība;
k)	sadarboties ar Kanādu, lai panāktu taisnīgu un ilgstošu mieru Tuvajos Austrumos, izmantojot sarunu ceļā panāktu divu valstu risinājumu; pastiprināt sadarbību, lai nodrošinātu humānās palīdzības sniegšanu civiliedzīvotājiem Gazā, un atbalstīt visus diplomātiskos un operatīvos centienus, kuru mērķis ir veicināt visaptverošu reģionālo stabilitāti;
l)	divreiz gadā rīkot ārpolitikas dialogu, lai nodrošinātu stratēģisku sadarbību jautājumos, kuriem ir visaugstākā prioritāte;
Multilaterālisma stiprināšana
m)	turpināt stiprināt sadarbību ar Kanādu multilaterālisma aizsardzībā, lai kopīgi risinātu jautājumus saistībā ar jauno bīstamo ģeopolitisko realitāti, kas ietekmē mūsu kopīgās vērtības, intereses un drošību;
n)	pastiprināt ES un Kanādas sadarbību daudzpusējos forumos, koordinējot nostājas, saskaņojot iniciatīvas un sadarbojoties, lai aizstāvētu kopīgas vērtības;
o)	sadarboties, lai aizsargātu daudzpusējo iestāžu, piemēram, ANO, G7, G20 un NATO, būtisko lomu un darbību;
Sadarbība Arktikā
p)	paust bažas par Arktikas militarizāciju un sadarboties ar Kanādu, lai saglabātu Arktiku kā miera, stabilitātes un sadarbības reģionu saskaņā ar starptautiskajām tiesībām;
q)	cieši sadarboties ar Kanādu, lai aizsargātu Grenlandes autonomiju un Grenlandes iedzīvotāju pašnoteikšanos, ņemot vērā pieaugošo ģeopolitisko interesi par Arktiku;
r)	stiprināt ES, Kanādas, Dānijas un Grenlandes sadarbību, pamatojoties uz vēsturisko vienošanos, kas panākta, lai miermīlīgi atrisinātu ieilgušos robežstrīdus;
Preču un pakalpojumu tirdzniecība, digitālā tirdzniecība un investīcijas
s)	veicināt CETA priekšrocības dalībvalstīs un ES, kas cita starpā ietver plašāku piekļuvi tirgum, vienkāršotu tirdzniecību un samazinātus šķēršļus MVU;
t)	aicināt 10 dalībvalstis, kas vēl nav ratificējušas CETA, to ātri izdarīt, kas būtu svarīgs politisks signāls pirms tā provizoriskās piemērošanas desmitās gadadienas 2027. gadā;
Globālā attīstība
u)	nodrošināt ciešu koordināciju ar Kanādu, lai palīdzētu novērst būtiskas nepilnības, stiprinātu daudzpusējos attīstības satvarus, veicinātu ilgtspējīgu attīstību un iekļaujošas starptautiskās partnerības un saglabātu atbalstu pilsoniskajai sabiedrībai un demokrātiskajai noturībai;
Izglītība, pētniecība un cilvēku savstarpējās saites
v)	ātri veikt turpmākus pasākumus saistībā ar apņemšanos padziļināt sadarbību tādās jomās kā cilvēku savstarpējās saites, kultūra, jaunatne, atbalsts iekļaujošai politikai un ES un Kanādas digitālās partnerības satvars;
w)	palielināt sabiedrības noturību, gūstot maksimālu labumu no Kanādas iesaistīšanās programmā “Apvārsnis Eiropa”, uzlabojot sadarbību izglītības un pētniecības jomā, veicinot jauniešu transatlantisko mobilitāti darba, studiju un brīvprātīgā darba nolūkā un turpinot pētīt cilvēku savstarpējo kontaktu un studiju apmaiņas iespējas, balstoties uz Erasmus un Erasmus+;
Noslēguma piezīmes
x)	turpināt veidot patiesu līdztiesīgu pušu partnerību ar Kanādu, pamatojoties uz uzticēšanos, kopīgām vērtībām un interesēm;
[bookmark: _Hlk211440126]y)	veicināt iesaistīšanos sadarbības iniciatīvās ne tikai ar Kanādas centrālo valdību, bet arī ar tās provinču iestādēm un citām attiecīgām struktūrām;
°
°	°
2.	uzdod priekšsēdētājai šo ieteikumu nosūtīt Padomei, Komisijai un Komisijas priekšsēdētājas vietniecei / Savienības Augstajai pārstāvei ārlietās un drošības politikas jautājumos.

[bookmark: _Toc212630000]PASKAIDROJUMS
ES un Kanādas partnerības pamatā ir kopīgas vērtības un kopīga apņemšanās ievērot demokrātiju, cilvēktiesības, uz noteikumiem balstītu daudzpusēju kārtību un tiesiskumu. Ņemot vērā pieaugošo globālo nestabilitāti un daudzās problēmas, kas skar gan ES, gan Kanādu, ziņojumā uzsvērts, ka ir jāturpina stiprināt ES un Kanādas partnerību un jāveic turpmāki pasākumi saistībā ar ES un Kanādas 2025. gada 23. jūnija samita rezultātiem, īstenojot konkrētas darbības, kuru mērķis ir uzlabot sadarbību tādās svarīgās jomās kā tirdzniecība, konkurētspēja un noturība, transatlantiskā drošība, izglītība un pētniecība un cīņa pret klimata pārmaiņām, vienlaikus arī attīstot sadarbību jomās, kas vēl nav pilnībā iekļautas ES un Kanādas partnerībā, piemēram, stiprinot cilvēku savstarpējās saites, kultūru, jaunatni un atbalstot iekļaujošu politiku visiem.

<FootprintIntro>Saskaņā ar Reglamenta I pielikuma 8. pantu referents apliecina, ka savā ziņojumā ir iekļāvis informāciju par jautājumiem, kas attiecas uz lietas priekšmetu, ko viņš, gatavojot ziņojuma projektu, ir saņēmis no šādiem interešu pārstāvjiem, uz kuriem attiecas Iestāžu nolīgums par obligātu pārredzamības reģistru[footnoteRef:4], vai no šādiem trešo valstu publisko iestāžu pārstāvjiem, tostarp to diplomātiskajām pārstāvniecībām un vēstniecībām:</FootprintIntro> [4:  Iestāžu nolīgums (2021. gada 20. maijs) starp Eiropas Parlamentu, Eiropas Savienības Padomi un Eiropas Komisiju par obligātu pārredzamības reģistru (OV L 207, 11.6.2021., 1. lpp., ELI: http://data.europa.eu/eli/agree_interinstit/2021/611/oj).] 

	1. Interešu pārstāvji, uz kuriem attiecas Iestāžu nolīgums par obligātu pārredzamības reģistru

	

	2. Trešo valstu publisko iestāžu, tostarp to diplomātisko pārstāvniecību un vēstniecību, pārstāvji

	Mission of Canada to the European Union


Par šī saraksta sagatavošanu ir atbildīgs vienīgi referents.
Ja fiziskas personas sarakstā ir identificētas ar vārdu, amatu vai ar abiem, referents apliecina, ka viņš ir iesniedzis attiecīgajām fiziskajām personām Eiropas Parlamenta paziņojumu par privātumu Nr. 484 (https://www.europarl.europa.eu/data-protect/index.do), kurā ir izklāstīti nosacījumi, kas attiecas uz to personas datu apstrādi, un ar šādu apstrādi saistītās tiesības.

